เซ็ทเกมใหม่ โมนิก้าและทีมงาน
*สถานการณ์ของตลาดหุ้นไทยในยามนี้เป็นอะไรที่แปลกมากๆ สำหรับนักเล่นบางคน เพราะดัชนีทำท่าจะไปได้สวย พอเอาเข้าจริงกลับโดนถล่มเสียจนยับเยิน พร้อมกับแสดงให้เห็นธาตุแท้ของกองทุนในประเทศกลายเป็นนัก “เล่นสั้น ขยันซอย” ไม่ได้มีหลักการในการลงทุนเหมือนกับที่พยายามป่าวประกาศให้สังคมชาวหุ้นได้รับรู้ และทันทีที่แมงเม่าเกิดอาการเผอเรอทีไร พี่ท่านสาดหุ้นลงมาทุกทีแบบนี้..รับกันไหวอะป่าว
14 ต.ค. 2558

*สถานการณ์ของตลาดหุ้นไทยในยามนี้เป็นอะไรที่แปลกมากๆ สำหรับนักเล่นบางคน เพราะดัชนีทำท่าจะไปได้สวย พอเอาเข้าจริงกลับโดนถล่มเสียจนยับเยิน พร้อมกับแสดงให้เห็นธาตุแท้ของกองทุนในประเทศกลายเป็นนัก “เล่นสั้น ขยันซอย” ไม่ได้มีหลักการในการลงทุนเหมือนกับที่พยายามป่าวประกาศให้สังคมชาวหุ้นได้รับรู้ และทันทีที่แมงเม่าเกิดอาการเผอเรอทีไร พี่ท่านสาดหุ้นลงมาทุกทีแบบนี้..รับกันไหวอะป่าว
*งานนี้ไม่ได้มีเจตนาทำให้นักเล่นเกิดอาการหวาดกลัว แค่อยากให้รู้ว่า เมื่อดัชนีมีการเปลี่ยนฐานแนวรับใหม่ที่สูงขึ้นกว่าเดิม มักเห็นปรากฏการณ์เทขายหุ้นเพื่อทดสอบแรงรับเป็นประจำ ซึ่งบางครั้งก็ออกมาในทางบวก ผู้คนรู้สึกแฮปปี้ไปตามกัน แต่ในบางครั้งก็ออกมาไม่เป็นเหมือนกับที่คาดหวัง ซึ่งทำให้สถานการณ์ของตลาดหุ้นไทยยังคงลุ่มๆ ดอนๆ ต่อไปอีกระยะหนึ่งเจ้าค่ะ
*ปรากฏการณ์ดังกล่าวเห็นได้จากก่อนหน้านี้ ดัชนีลงไปทดสอบแนวรับ 1,400 จุด สุดท้ายก็ยังยืนหยัดเหนือแนวรับดังกล่าวได้อย่างแข็งแกร่ง ซึ่งเหมือนกับวานนี้ที่ดัชนีลงไปทำจุดต่ำสุดที่ 1,399.52 จุด สุดท้ายเด้งขึ้นมาปิดที่ 1,406.69 จุด ลบไป 5.80 จุด ด้วยมูลค่า 4.70 หมื่นล้านบาท “โมนิก้า” ถือเป็นการหยั่งเชิงเพื่อเซ็ทรูปขบวน ก่อนจะไต่ระดับขึ้นไปสร้างแนวรับใหม่ที่สูงกว่าเดิมเท่านั้นเองเจ้าค่ะ
*เหมือนกับในรายของหุ้นน้องใหม่ SCI ถ้าดูตามเนื้อผ้า และหน้าเสื่อ ทุกอย่างถูกเซ็ทมาเป็นอย่างดี แต่ที่ไม่ดีมีเพียงอย่างเดียวคือ บรรยากาศการลงทุนไม่เป็นใจสักเท่าไหร่? ถึงกระนั้นก็ไม่เป็นอุปสรรคสำหรับการกู้หน้าหุ้น IPO เพราะตอนปิดตลาดหุ้นอยู่ที่ 7 บาท บวกไป 1.10 บาท หรือขึ้นไป 18.60% มันเป็นการแสดงให้เห็นว่า นักลงทุนมีความเชื่อมั่นในตัวผู้บริหารหนุ่มไฟแรงอย่าง “เกรียงไกร” จึงช้อนซื้อหุ้นเก็บไว้ในพอร์ตตลอดเวลาไงล่ะค่ะ
*ผิดกับในรายของ ORI  ซึ่งเป็นหุ้นที่ทำให้ชมรมแมงเม่ารู้สึกเจ็บช้ำน้ำใจกันอย่างหนักหน่วง เพราะเหมือนถูกไอบีปล้นตอนกลางวันแสกๆ มันเป็นสถานการณ์ตอกย้ำว่า มันนี่เกมก็เป็นแบบนี้แหละ! แถมทุกอย่างก็มีคำอธิบายที่สวยหรูไปหมด “โมนิก้า” ถึงต้องออกมาเม้าท์อีกครั้งว่า “เฮียนเรศ” คนนี้ไม่เบาจริงๆ เพราะสามารถเก็บหุ้นราคาถูกได้ถึง 7% และผู้บริหารก็เยี่ยมยุทธ์ไม่ใช่เล่น ไม้ซีกอย่างพวกเราๆ ท่านๆ ถึงไม่มีวันไปงัดกับไม้ซุงได้ไงล่ะ..วานนี้หุ้นถึงปิดเสมอตัวที่ 11 บาท เพราะเจ้าไม่ลงประทับองค์ จริงไหม..เฮียแมน!
*เม้าท์ถึงเรื่องร้อนๆ แซ่บๆ ทีไร “โมนิก้า” มักนึกถึงหุ้นยอดนิยมอย่าง ITD ขึ้นมาในทันที และเหตุผลของการเม้าท์ถึงก็มาจากบรรดาขาใหญ่สิงสถิตอยู่เยอะเหลือเกิน วันนี้ถึงต้องเกาะติดสถานการณ์มากเป็นพิเศษ หลังจากหุ้นวิ่งทะลุแนวต้าน 8.50 บาทเป็นที่เรียบร้อย ก่อนจะขึ้นมาปิดที่ 8.90 บาท บวกไป 0.25 บาท หรือขึ้นไป 2.90% เหมือนเป็นการส่งสัญญาณว่า หุ้นจะขึ้นไปทดสอบแนวต้าน 9.50 บาทอีกครั้งนะจ๊ะ
*เหมือนกับในรายของ KAMART ก่อนหน้านี้เดี๊ยนเคยเม้าท์มอยให้ฟังมาแล้วรอบหนึ่งว่า นี่เป็นจังหวะที่ต้องรีบเก็บของดีราคาย่อมเยาก่อนคนอื่น และความจริงก็ปรากฏให้เห็นเด่นชัดเมื่อวานนี้เอง หลังหุ้นวิ่งขึ้นมาปิดที่ 7.65 บาท บวกไป 0.40 บาท หรือขึ้นไป 5.50%  “โมนิก้า” ถือเป็นจังหวะที่ยังสามารถตามไปเล่นต่อได้ เพราะก่อนหน้านี้หุ้นเคยขึ้นไปถึง 8 บาท แถมโบรกฯขยับเป้าขึ้นไปอีกแบบนี้..น่าสนใจจริงๆ นะจะบอกให้
*เช่นเดียวกับในรายของ PLANB ก่อนหน้านี้ 2 สัปดาห์ราคาหุ้นยืนนิ่งอยู่แถวๆ 5.60-5.70 บาท กลับไม่มีใครสนใจ พอหุ้นเริ่มขยับขึ้นพรวดพราดมาปิดที่ 6.10 บาท บวกไป 0.25 บาท หรือขึ้นไป 4.30% “โมนิก้า” ถือเป็นจังหวะที่นักเล่นต้องโหนกระแสในทันที เพราะเป้าหมายของการทะยานขึ้นไปทดสอบเที่ยวนี้อยู่ที่ระดับ 6.50 บาท จึงเป็นอะไรที่น่าสนใจมากๆ นะคะ
*อีกหนึ่งรายที่ต้องตามติดกันให้ดี “โมนิก้า” ขอพุ่งเป้าไปที่ข่าวเม้าท์เกี่ยวกับ AUCT เพื่อทำให้สังคมชาวหุ้นได้เข้าใจกันเสียทีว่า การทะยานขึ้นของหุ้นเที่ยวนี้เกิดจากข่าวได้เป็นผู้จัดประมูล 4G  ซึ่งว่ากันว่า ค่าจ้างในการจัดงานครั้งนี้ ไม่ใช่น้อยๆ หุ้นถึงกระชากขึ้นมาปิดที่ 14 บาท บวกไป 1.10 บาท หรือขึ้นไป 8.50% ด้วยมูลค่า 445 ล้านบาทแบบนี้ แฟนพันธุ์แท้ต้องตามติดชิดขอบเวที เพราะยังได้อานิสงส์จากการที่หุ้นทำ triple top พร้อมวอลุ่มที่แน่นเอี้ยดอีกด้วย ตำราเลยเขียนไว้ว่า ไปต่อเห็นๆ เจ้าค่ะ
*ส่วนในรายของ TPAC หุ้นฮอตฮิตของวานนี้ ยังเป็นอะไรที่น่ากลัวเหมือนเดิม เพราะก่อนหน้านี้เคยเห็นช่วงที่รุ่งเรืองสุดขีดของหุ้น ก็จบลงตรงบริเวณ 9.50 บาท ขณะที่ราคาหุ้นล่าสุดวิ่งขึ้นมาปิดที่ 8.90 บาท บวกไป 1.20 บาท หรือขึ้นไป  15.60%  ด้วยมูลค่า 120 ล้านบาท เดี๊ยนถือเป็นเกมที่เดิมพันค่อนข้างสูง เพราะตัวเลขกำไรก็พอๆ กับปีก่อนๆ ซึ่งตอนนั้นราคาหุ้นก็อยู่แค่ 5-6 บาท “โมนิก้า” ถึงอยากให้นักเล่นเพิ่มความระมัดระวังนิดหนึ่ง และพึ่งสังวรไว้ว่า อดีตมีไว้ให้จำนะตัวเอง
*ป.ล.การขยับขึ้นแรงของหุ้นใหม่หลายตัววันนี้ น่าจะเป็นแค่การเขี่ยลูกเพื่อเล่นเกมรอบใหม่ จึงไม่ควรฝันอะไรที่เกินตัว เพราะฝันหวานทีไร..กองทุน กับ ฝรั่ง เป็นผู้ดับฝันทุกทีเจ้าค่ะ
 
 